Document ID: 32004R1925

KOMISSION ASETUS (EY) N:o 1925/2004,
annettu 29 päivänä lokakuuta 2004,
hallinnollisesta yhteistyöstä arvonlisäverotuksen alalla annetun neuvoston asetuksen (EY) N:o 1798/2003 eräiden säännösten täytäntöönpanoa koskevien yksityiskohtaisten sääntöjen vahvistamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon hallinnollisesta yhteistyöstä arvonlisäverotuksen alalla ja asetuksen (ETY) N:o 218/92 kumoamisesta 7 päivänä lokakuuta 2003 annetun neuvoston asetuksen (EY) N:o 1798/2003 (1) ja erityisesti sen 18 artiklan, 35 artiklan ja 37 artiklan,
sekä katsoo seuraavaa:
(1)
Asetuksessa (ETY) N:o 218/92 ja jäsenvaltioiden toimivaltaisten viranomaisten keskinäisestä avusta välittömien verojen, tiettyjen valmisteverojen ja vakuutusmaksuista perittävien verojen alalla 19 päivänä joulukuuta 1977 annetussa neuvoston direktiivissä 77/799/ETY (2) säädetyt hallinnollisen yhteistyön säännökset on yhdistetty ja niitä on tiukennettu asetuksella (EY) N:o 1798/2003.
(2)
On tarpeen yksilöidä ilman edeltävää pyyntöä vaihdettavien tietojen tarkat luokat, tietojenvaihdon tiheys ja käytännön järjestelyt.
(3)
Olisi säädettävä asetuksen (EY) N:o 1798/2003 mukaan sähköisesti toimitettavista tiedoista.
(4)
On tarpeen laatia luettelo tilastotiedoista, joita tarvitaan asetuksen (EY) N:o 1798/2003 mukaisen arvion tekemiseksi.
(5)
Tässä asetuksessa säädetyt toimenpiteet ovat hallinnollisen yhteistyön pysyvän komitean lausunnon mukaiset,
ON ANTANUT TÄMÄN ASETUKSEN:
1 artikla
Tavoite
Tässä asetuksessa vahvistetaan asetuksen (EY) N:o 1798/2003 18 artiklan, 35 artiklan ja 37 artiklan soveltamista koskevat yksityiskohtaiset säännöt.
2 artikla
Määritelmät
Tässä asetuksessa tarkoitetaan ilmaisulla:
1)
’ketjupetoksia tekevä toimija’ toimijoita, jotka ovat rekisteröityneet verovelvollisiksi arvonlisäveroa varten ja jotka hankkivat tavaroita tai palveluita tai simuloivat niin tekevänsä, mahdollisesti petostarkoituksessa, maksamatta alv:a ja toimittavat nämä tavarat tai palvelut arvonlisäverollisesti ilman, että asianomaiselle viranomaiselle suoritetaan maksettavaksi erääntyvää alv:a;
2)
’alv-tunnisteen varastaminen’ sitä, että toimija käyttää luvatta toisen toimijan alv-tunnistetta.
3 artikla
Ilman edeltävää pyyntöä tapahtuvan tietojenvaihdon luokat
Seuraavanlaiset tiedot vaihdetaan joko automaattisella tai järjestelmänmukaisella automaattisella tietojenvaihdolla asetuksen (EY) N:o 1798/2003 17 artiklan mukaisesti:
1)
muualle sijoittautuneita verovelvollisia koskevat tiedot;
2)
uusia kuljetusvälineitä koskevat tiedot;
3)
tiedot etämyynnistä, josta ei kanneta alv:a alkuperäjäsenvaltiossa;
4)
epäsäännöllisinä pidettäviä yhteisöliiketoimia koskevat tiedot;
5)
mahdollisia ketjupetoksia tekeviä toimijoita koskevat tiedot.
4 artikla
Ilman edeltävää pyyntöä tapahtuvan tietojenvaihdon alaluokat
1. Muualle sijoittautuneiden verovelvollisten osalta tietojenvaihto koskee seuraavaa:
a)
arvonlisäverotunnisteiden myöntäminen toiseen jäsenvaltioon sijoittautuneille verovelvollisille;
b)
muualle kuin kyseisen maan alueelle sijoittautuneille verovelvollisille neuvoston direktiivin 79/1072/ETY (3) nojalla myönnetyt alv-palautukset.
2. Uusien kuljetusvälineiden osalta tietojenvaihto koskee seuraavaa:
a)
neuvoston direktiivin 77/388/ETY (4) 28 a artiklan 4 kohdan nojalla verovelvollisina pidettävien, arvonlisäverovelvollisten rekisteriin merkittyjen henkilöiden 28 a artiklan 2 kohdassa määriteltyjen uusien kulkuneuvojen kauppaan, johon sovelletaan 28 c artiklan A kohdan b alakohdan mukaista poikkeusta;
b)
muiden kuin a kohdassa mainittujen arvonlisäverovelvollisten rekisteriin merkittyjen verovelvollisten harjoittamaan direktiivin 77/388/ETY 28 a artiklan 2 kohdassa määriteltyjen uusien veneiden ja ilma-alusten kauppaan, johon sovelletaan kyseisen direktiivin 28 c artiklan A kohdan b alakohdan mukaista poikkeusta ja jonka kohteena ovat arvonlisäverorekisteriin merkitsemättömät henkilöt;
c)
muiden kuin a kohdassa mainittujen arvonlisäverovelvollisten rekisteriin merkittyjen verovelvollisten harjoittamaan direktiivin 77/388/ETY 28 a artiklan 2 kohdassa määriteltyjen uusien moottorikäyttöisten maakulkuneuvojen kauppaan, johon sovelletaan kyseisen direktiivin 28 c artiklan A kohdan b alakohdan mukaista poikkeusta ja jonka kohteena ovat arvonlisäverorekisteriin merkitsemättömät henkilöt.
3. Sellaisen etämyynnin, josta ei kanneta alv:a alkuperäjäsenvaltiossa, osalta tietojenvaihto koskee seuraavaa:
a)
direktiivin 77/388/ETY 28 b artiklan B kohdan 2 kohdassa säädetyn enimmäismäärän ylittävä kauppa;
b)
direktiivin 77/388/ETY 28 b artiklan B kohdassa säädetyn enimmäismäärän alle jäävä kauppa silloin, kun verovelvollinen valitsee verotuksen suoritettavaksi määräjäsenvaltiossa kyseisen direktiivin 28 b artiklan B kohdan 2 kohdan mukaisesti.
4. Epäsäännöllisinä pidettävien yhteisöliiketoimien osalta tietojenvaihto koskee seuraavaa:
a)
tapaukset, joissa on varmaa, että VIES-järjestelmällä ilmoitetun yhteisökaupan arvo poikkeaa huomattavasti ilmoitetusta vastaavien yhteisöhankintojen arvosta;
b)
yhteisökauppa, johon ei sovelleta direktiivin 77/388/ETY 28 c artiklan A kohdan mukaista alv-poikkeusta ja jonka kohteena on muuhun jäsenvaltioon sijoittautunut verovelvollinen.
5. Mahdollisia ketjupetoksia tekevien toimijoiden tietojen osalta tietojenvaihto koskee seuraavaa:
a)
verovelvolliset, joiden arvonlisäverotunniste on peruutettu tai joiden arvonlisäverotunnisteen voimassaolo on päättynyt taloudellisen toiminnan puuttumisen tai simuloinnin vuoksi ja jotka ovat tehneet yhteisöliiketoimia;
b)
verovelvolliset, jotka mahdollisesti tekevät ketjupetoksia mutta joiden arvonlisäverotunnistetta ei ole peruutettu;
c)
verovelvolliset, jotka harjoittavat yhteisökauppaa, ja heidän toisissa jäsenvaltioissa olevat asiakkaansa, kun asiakas on mahdollisesti ketjupetoksia tekevä toimija tai on varastanut alv-tunnuksen.
5 artikla
Ilmoitus tietojenvaihtoon osallistumisesta
Asetuksen (EY) N:o 1798/2003 18 artiklan toisen kohdan mukaisesti jokaisen jäsenvaltion on ilmoitettava komissiolle kirjallisesti kolmen kuukauden kuluessa tämän asetuksen voimaantulosta, aikooko se osallistua 3 ja 4 artiklassa tarkoitettuun tiettyä tietoluokkaa tai alaluokkaa koskevaan tietojenvaihtoon, sekä se, tapahtuuko se tässä tapauksessa automaattisella vai järjestelmänmukaisella automaattisella tietojenvaihdolla. Komissio toimittaa nämä tiedot muille jäsenvaltioille.
Jäsenvaltion, joka myöhemmin muuttaa sellaisten tietojen luokkaa tai alaluokkaa, joita se vaihtaa, tai muuttaa tapaa, jolla se osallistuu tietojenvaihtoon, on ilmoitettava tästä komissiolle kirjallisesti. Komissio toimittaa nämä tiedot muille jäsenvaltioille.
6 artikla
Tietojenvaihdon säännöllisyys
Jos käytetään automaattista tietojenvaihtojärjestelmää, tiedot on toimitettava:
a)
viimeistään sitä kalenterivuotta seuraavan kolmannen kuukauden lopussa, jona kyseiset tiedot saatiin, kun kyseessä ovat 3 artiklan 1 ja 3 kohdassa tarkoitetut luokat;
b)
viimeistään sitä vuosineljännestä seuraavan kolmannen kuukauden lopussa, jona kyseiset tiedot saatiin, kun kyseessä ovat 3 artiklan 2 kohdassa tarkoitetut luokat.
Edellä 3 artiklan 4 ja 5 kohdassa tarkoitettuja luokkia koskevat tiedot on annettava heti, kun ne saadaan.
7 artikla
Tietojen toimittaminen
1. Kaikki asetuksen (EY) N:o 1798/2003 37 artiklan mukaisesti kirjallisesti annettavat tiedot on mahdollisuuksien mukaan toimitettava sähköisesti CCN/CSI-järjestelmällä, lukuun ottamatta seuraavia:
a)
asetuksen (EY) N:o 1798/2003 14 artiklassa tarkoitetut tiedoksiantamispyynnöt sekä asiakirjat ja päätökset, joiden tiedoksiantoa pyydetään;
b)
asetuksen (EY) N:o 1798/2003 7 artiklan nojalla annettavat alkuperäiset asiakirjat.
2. Jäsenvaltioiden toimivaltaiset viranomaiset voivat sopia luopuvansa 1 kohdan a ja b alakohdassa mainittujen tietojen toimittamisesta paperilla.
8 artikla
Arviointi
Hallinnollisen yhteistyön toimenpiteet arvioidaan asetuksen (EY) N:o 1798/2003 35 artiklan 1 kohdan mukaisesti kolmen vuoden välein tämän asetuksen voimaantulosta alkaen.
9 artikla
Tilastot
Asetuksen (EY) N:o 1798/2003 35 artiklan 3 kohdassa tarkoitettu luettelo tilastotiedoista on liitteenä.
Jokaisen jäsenvaltion on ennen kunkin vuoden 30 päivää huhtikuuta ilmoitettava kyseiset tilastotiedot komissiolle ja mahdollisuuksien mukaan sähköisesti liitteessä olevaa mallia noudattaen.
10 artikla
Kansallisista säännöksistä ilmoittaminen
Jäsenvaltioiden on toimitettava komissiolle kirjallisina ne keskeiset kansalliset säännökset, joita ne soveltavat tässä asetuksessa tarkoitetuista kysymyksistä.
Komissio ilmoittaa nämä toimenpiteet muille jäsenvaltioille.
11 artikla
Voimaantulo
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 29 päivänä lokakuuta 2004.

Labels: 2
11
10
12
15